
RECENZII 


Cărămizile trecutului 
Irina Boga 


„Orice vizită în trecut este un mod spontan de a măsura trecerea 
timpului"!scria Gabriel Liiceanu, nostalgic, rememoránd modificarea eului de la 
o vârstă a înțelepciunii la alta. Parcurgând unul dintre cele mai recente volume 
ale Editurii Universității Naţionale de Muzică din București — Genul concertant 
în România între 1950-2020, mi-a revenit această imagine a neputinței 
cunoașterii totale de sine. Chiar și în momentele cele mai sincere ale 
introspectiei calculate, mintea reușește să ne mintă sau să ne ascundă părți ale 
adevărului ce s-ar dovedi greu de suportat sau înţeles. Și, în același timp, așa 
cum nu ne putem privi din exterior cum ne văd ceilalți, nici taina eului nostru 
nu va fi pe deplin revelată altora așa cum ne locuiește și ne animă în interior. În 
demersul proiectului desfășurat de UNMB și CNFIS prin Fondul de Dezvoltare 
instituţională s-a conturat un profil foarte coerent, ce a devenit Arhiva română 
a concertelor pentru solist/soliști și orchestră (RAC), care, în primă instanţă, a 
avut ca mobil catalogarea lucrărilor autohtone de gen pe o perioadă 
determinată. Și încă ce perioadă... a doua jumătate a secolului XX, cu prelungiri 
în primele decade de secol XXI, un moment al istoriei, în care scindarea (și mai 
mult — camuflarea!) eului creator a primit conotaţii de virtuozitate în lumea 
artistică, din tainice necesități de supravieţuire. Apropo de cunoașterea și 
recunoașterea culturii din care provii, rezultatul investigaţiilor de cercetare a 
reunit un număr impresionant de concerte instrumentale românești, 725, 
semnate de circa 200 de compozitori! La finalul demersului a fost publicat 
volumul mai sus menţionat care reunește, pe lângă catalogul complet al 
opusurilor, zece eseuri ce analizează câteva modele de concerte românești cu 
solist/soliști, într-o ediţie îngrijită de Florinela Popa și editată în condiţii grafice 


1 Gabriel Liiceanu, Impudoare, Despre „Eu” va fi vorba, Humanitas, București, 2021, 
pag. 30 
? Editura Universităţii Nationale de Muzică București, 2022 

de excepţie de tehnoredactorul Mirel Miháláchescu. O vizită în trecut, într-o 
lume aparent familiară, dar care se dovedește de fapt prea puţin cunoscută și 
aproape deloc exploatată. 

Alegerea genului concertant ca mobil al investigaţiei în această 
instanţă se descoperă la final într-un demers foarte divers. Prin esență, mobilul 
dialogului între instrumente oferă compozitorului o paletă foarte vie, organică, 
firească, aproape teatrală de a structura discursul. Rând pe rând, personajul 
instrumental poate deveni principal, se poate scufunda sau identifica cu masa 
acompaniamentului, poate juca roluri sau prelua măști. Analizele oferite de 
volumul Genul concertant în România între 1950-2020 se dovedesc captivante, 
demonstrând caleidoscopul de trăiri nesfârșite pe care ideea de dialog le poate 
incorpora textului muzical. Se concretizează o rețea intertextuală unde apelul 
la memorie prin citat sau aluzie va construi -— din cărămizi mai vechi — 
continuitatea cu tradiția, păstrând totodată loc inovației. Invitarea sau 
metamorfozarea de personaje, reinterpretarea lor în contextul genului 
concertant oferă soluţia creionării de suport dramaturgic, pe o scenă a 
posibilităților interșanjabile. 

În Stefan Niculescu: Cantos — Simfonia a lll-a concertantá pentru 
saxofon și orchestră, Dan Dediu explică prezenţa unui text muzical flexibil, care 
poate fi reinterpretat. Lumina reflectoarelor poate fi tintitá către saxofon 
(sopranino, alto, tenor, bariton), dar acesta poate fi înlocuit și de clarinet sau 
alti cinci soliști (oboi, corn englez, clarinet piccolo, clarinet, clarinet bas), într- 
un permanent joc al repozitionárii cu orchestra. Indiferent de timbrul preferat, 
Ștefan Niculescu anunţă ca personaj principal melodia, o sintaxă de sinteză 
între cultura bizantină si cele de esență folclorică, gregoriană sau 
extraeuropeană. Într-o filtrare a sonoritátilor către spectre specifice ce 
conturează profilul brut, solistul (soliștii) suferă transformări imperceptibile, în 
spiritul eficienţei sonore. Din analiza lui Dan Dediu reies șapte secțiuni care, pe 
același principiu al libertăţii, pot fi parcurse în succesiune asemeni unui destin 
în etape sau pot fi interpretate în ansamblu pe structura unei forme de sonată 
atipică. Întrebarea care rămâne la finalul acestui singur opus de natură 
concertantă, semnat Ștefan Niculescu, este: de ce alege să îl intituleze simfonie 
concertantă și nu concert solistic? Originalitatea limbajului, care rezidă din 
„curajul abordării avangardiste a diatoniei microtonale”?, voalată deopotrivă 
de principiile extrase din esenţa bizantină, îl determină pe Dan Dediu să 
pozitioneze lucrarea alături de Simfonia a V-a de Anatol Vieru sau de Simfonia 
a Ill-a de Tiberiu Olah, partituri care au avut un impact covârșitor în lumea 
muzicală a timpului. 


1 idem, pag. 10 

lată cá nici Dan Dediu, într-o cotropitoare fuziune cu memoria 
wagneriană — de data acesta el devenit mobil al analizei, în eseul Antigonei 
Rădulescu, Un oras numit Wagner: ConcertOpera de Dan Dediu — nu alege să își 
intituleze lucrarea drept concert. Textul Antigonei Rádulescu este incitant si 
fluid, structura semioticá a gândirii adânc inrádácinate muzicologului alegând 
să ofere cititorului cel puţin cinci opţiuni de înțelegere a conceptului imaginat 
de Dediu. Acest Wagner Under (2015) presupune atât atuurile unei drame 
muzicale, cu gestul narativ ca stimul, cât si veleitátile prezenţei solistice, căreia 
îi vor fi atribuite caracteristici de vocalitate. Pe fondul unei intrigi în orașul 
Wagner, cu miezul acţiunii fixat în Parsifal și obsedat de Inel, Dan Dediu 
extrage din Aurul Rinului, Walkiria, Siegfried și Amurgul zeilor personaje și 
citate. Și apoi reconstruiește, reformulează, folosește cărămizi ale trecutului în 
pasaje noi care îl reprezintă pe el. Nu este clară direcția importului de 
personalitate, indivizii ne par cunoscuţi, pretind că în deformarea lor își 
păstrează identitatea, în timp ce mintea spectatorului pare să recunoască — 
asemeni producţiilor Marvel — esența protagoniștilor, deși țesătura te 
surprinde prin intrigi neașteptate care tind să bulverseze. Nimeni nu mai este 
cine pare. Dediu convinge mereu prin forța de a combina teatrul inspirational 
cu un labirint al ideilor geniale, într-o remodelare utopică a unor punctualitáti 
de ordin fix. Suntem sustrași realității și târâţi prin tuneluri, către inima 
întunericului. Revelarea unor taine adânci ce finalizează în Nekropolis 
presupune în analiza Antigonei Rădulescu șapte momente [identificate drept 
izotropi) ce implică de la gestualitáti concertante la tipologii operistice, într-o 
complexă rețea insufletitá de continuumul wagnerian și presărat din când în 
când cu un motiv muzical propriu lui Dediu — Seelmotiv, o metaforă a sufletului 
ce postulează spaţiul intim interior. Antigona Rădulescu se folosește de toate 
tipurile de dispunere analitică, dezvăluind cititorului înțelesurile ce pleacă de la 
conţinutul strict muzical, dar îl depășesc, detașând paliere de perspectivă. 
Naratologie, semnificaţie, între motrică și motivaţie, între împrumut și spaţiu 
personal, concluzia ne determină să descoperim în ConcertOpera lui Dan Dediu 
două realități care coexistă, într-un dublu sistem de semnificare, în care 
trecutul devine sens pentru viitor. 

Salutăm prezenţa între analizele volumului și a tinerilor muzicologi: 
Gabriela Bejan și Vlad Ghinea. Gabrielei Bejan i-a revenit privirea critică asupra 
Concertului pentru vioară și orchestră de Dumitru Capoianu, o partitură în 
opinia sa fantezistă, ironică si învăluită de acțiunea dramaturgică. Modernul 
moderat Capoianu, asa cum îl caracterizase Valentina Sandu-Dediu, 
construiește aparent un concert solistic pe structură clasică, unde vioara este 
însufleţită de expresie și înzestrată cu velocitate aproape cinematografică. 

Deși gândirea matematică își găsește frecvent aplicaţii în numeroasa 
creație dedicată genului concertant, în Concertul nr. 1 pentru violoncel și 
orchestră de Anatol Vieru: o privire inedită asupra perechii traditie- 
modernitate, Vlad Ghinea consideră că revalorificarea tradiției pe calapodul 
modernității este cea care face liantul trecut-prezent. Probabil de aici și gradul 
sporit de accesibilitate al opusului, care aparent utilizează elementul de 
ciclicitate asemeni unei reveniri, cu insertii de folclorism. Între caracterul 
polifonic, misterios și robust al primei mișcări și „decorul difuz”? al finalului, 
datorat limbajului intens cromatizat, violoncelul — deși în dialog de tip concerto 
grosso cu ansamblul, pare să nu se desprindă vreodată total de masa 
ambientului. 

Eseul semnat Florin Neagoe discută Tipare ale componisticii lui Aurel 
Stroe în Concertul pentru vioară si ansamblu de soliști Capricci et Rágas 
(1990), lucrare dedicată violonistului Ami Flammer. Cele două paliere 
exploatate de partitură — romantismul european al capriciilor lui Niccolò 
Paganini și cel oriental, atemporal, cu rădăcini în modurile tradiţionale indiene, 
dezvoltă un „palimpsest pe două niveluri”?, un exerciţiu de coexistentá a 
temporalitátii pe axa vechi versus noutate. Vioara solistă va evolua între aceste 
două lumi, schimbând adresarea de la un limbaj accelerat, procesual, către 
unul meditativ, o „melopee în sistem netermperat”?. Florin Neagoe atribuie 
întregului o estetică metastilistică, unde originile prelucrate se sintetizează 
într-o gestică duală, de factură postmodernă. 

Olguta Lupu dezvăluie Structuri, semnificaţii si convergente ín 
Concertul pentru vioară si orchestră ,Himere" de Doina Rotaru. Rotaru 
compune singurul său concert cu vioară solistă cu ocazia Centenarului UCMR și 
îl dedică violonistei Dianei Mos. Ființa mitologică a himerei, posibilă închipuire 
din sfera fantasticului anxios, îi dă ocazia compozitoarei de a-și exersa mai 
multe din febleti și refrene ce revin în creaţia sa: transfigurarea elementului 
folcloric, nostalgia evocării perpetue a spiritualităţii enesciene, identificarea 
sensului existenţei, balans între modern si arhaic. Olguta Lupu descrie 
semnificația a trei sculpturi semnate Dimitrie Paciurea, trei himere ce devin la 
Doina Rotaru părți de concert: a pământului, a nopţii și a văzduhului. Rând pe 
rând compozitoarea transformă vioara din solist în personaj, cu un destin 
câștigat progresiv, greu și sinuos, suprapunând acestei lupte întru devenire 
cadrul dramatic, sumbru și tenebros al substratului simfonic. Olguta Lupu, în 
textul său poetic și bine dramatizat, trece de semnificaţiile teoretice ale 


1 |dem, pag. 106 
? |dem, pag. 72 
3 Idem, pag. 72 

limbajului muzical sau de sfera de influenţă de ordin plastic, și identifică în 
întregul demers un drum de la întuneric către lumină, o devenire și totodată 
omagiu enescian, stabilind o legătură organică între geneză și moștenirea 
spirituală, cu efect de continuitate. 

Pentru Concertul pentru pian și orchestră de Radu Paladi, Viniciu 
Moroianu oferă cititorului mai mult decât o analiză sau simplă evocare: el este 
pianistul care a cântat partitura în primă audiție în 2001, sub conducerea 
compozitorului. Se deslușește astfel o experienţă interesantă și antologică ce a 
descoperit la timpul respectiv (Botoșani, 2001) un discurs proaspăt și 
îndrăzneţ, în care Radu Gheciu numea bucuria și voluptatea pianisticii. 

Cu trimiteri directe către filmul lui Enrico Maria Salerno, Anonimul 
venețian, Oana Andreica descoperă Nostalgie pentru o lume pierdută: 
Concertul nr. 2 pentru pian de Ede Terenyi. Conceput pe modelul concertului 
romantic de anvergură, opusul solicită o pianistică de dificultate, ce 
poziţionează solistul drept personaj principal. Aparent, Terényi va investiga un 
destin supus suferinţei, împletind între citat, angoasă și insertii de ludic un text 
muzical ce prin apelul la trecut pledează, iar, pentru noutate. 

Pasionant textul Dianei Rotaru ce descoperă Forma tunel în Prairie, 
Priéres de Aurel Stroe, în fapt Concertul pentru saxofon și orchestră (1993) 
dedicat lui Daniel Kientzy. În mod evident pasionată de universul lui Stroe, 
Diana speculează printre paradigmele incomensurabile, sintaxele suprapuse, 
elementele extrase din fizică sau matematică, dând un sens propriu universului 
organic, viu, bizar și sub semnul insolitului, pe care îl desfășoară compozitorul 
în opusurile sale. Diana Rotaru discută în cele cinci secţiuni ale partiturii 
principiul de „vâsc”, sau altfel spus, cel al virusării formale. Sistemul 
morfogenetic propune aberatia, sau abaterea ca normă, forțând parametrii 
alterati să devină model, coruperea sistemului original fiind interpretată 
asemeni unui „altoi” ce atrage după sine efectul fluture. Această formă tunel, 
anunţată în titlu, este o consecinţă a reacţiilor în lant ce au loc, tipátul 
angoasat al saxofonului fiind cel care aparent „dă startul” către colapsul 
catastrofal al desfășurării ulterioare, atras în final într-o ipotetică gaură neagră 
cu rol germinator. 

Asemeni unor consecinţe irizate din contraste repetate de tranzitii, 
Cătălin Creţu investighează Tehnici modale în Concertul pentru flaut și 
orchestră de Călin loachimescu (2012). Cu punct de plecare în nouă moduri 
palindromice și aplicând teoriile mulțimilor, compozitorul pare să își făurească 
un limbaj propriu, pe care îl obține reformulând structuri modale. Se folosește 
de principiile de emisie a multifonicelor preluat de la Pierre-Yves Artaud și 
formulează șase secţiuni, foarte moderne, de evoluţie solistică asistată. 

Revenind la imaginea eului, la investigatia propriei prezente, la 
speculatia particularului în permanentă comparaţie cu universalul, găsesc cá în 
principiul genului concertant muzicianul creator descoperă sursa etalării 
nesfârșite a bizareriei umane. Fie că face apel la trecut pentru a identifica 
etalonul, fie că alege sintaxe ale modernităţii, pentru că nu se mai regăsește în 
desuetul lui „a fost odată”, principiul jocului cu masca îi acordă creatorului 
libertatea supremă. Dovadă stă numărul impresionant de opusuri concertante 
românești descoperite și investigate care, doar într-o perioadă relativ scurtă de 
timp (1950-2020), oferă sute de variante de comportament. Și astfel, proiectul, 
cercetarea și, în final, volumul pus în discuţie oferă dovada unei tradiţii foarte 
prezente dar, din nefericire, prea puţin cunoscute. Poate accesul la acest 
catalog amănunţit, interesant comentat si exemplificat, al eforturilor 
compozitorilor români din trecutul nostru recent va determina în viitor reacţii 
și consecinţe. Pentru a ne recunoaște și a ne putea explica pe noi ar trebui să 
ne identificăm, iar și iar, rădăcinile, sau altfel spus, să lucrăm pentru viitor cu 
cărămizile trecutului. Până la urmă, mâine se construiește pe ieri și azi. 


SUMMARY 


lrina Boga 


Building bricks of the past 


UNMB and CNFIS, through the Institutional Development Fund, extended a 
project of a very articulate profile, which materialized within the Romanian 
Archive of Concerts for Soloist/Soloists and Orchestra (RAC). The main goal of 
the investigation was the cataloguing of romanian works of concerto genre, 
over a determined period: the second half of the 20th century, with extensions 
into the first decades of the 21st century, a moment in history when the 
camouflaging of the creative ego received connotations of virtuosity in the 
artistic world, out of a tacit need for survival. The published volume, Concert 
genre in Romania between 1950-2020, gathered the result of the research, 
disclosing an impressive number of Romanian instrumental concertos: 725 in 
number, signed by about 200 composers. In addition to the complete 
catalogue of works, the volume (published in exceptional graphic conditions 
and edited by Florinela Popa) brings together ten essays analysing several 
models of Romanian concerts with soloists. A visit to the past, to a world that 
is apparently familiar, but which in fact turns out to be too little known and 
hardly exploited. 

